Il-Kundizzjoni tal-Fibromayalgia (FM) Jikteb il-President tal-Assoċjazzjoni tal-Kunsilli Lokali Mario Fava Ħarsa Ġenerali Il-FM hija diżordni karatterizzata b'firxa ta' uġiegħ maskulari, akkumpanjat minn għejja, nuqqas ta' rqadt u bdil f'daqqa tal-burdata tal-persuna. Riċerkaturi jemmnu li l-FM tamplifika is-sensazzjonijiet tal-uġiegħ billi taffettwa l-mod ta' kif il-moħħ u l-ispina dorsali jipproċessaw is-sinjali tal-uġiegħ. Is-sintomi jibdew b'modi varji; trawma fiżika, operazzjonijiet, infezzjonijiet jew inkella anki stress psikoloġiku. F'każijiet oħra, is-sintomi jinbnew bil-mod bla ma jkun hemm rabta oħra magħha li tista' tispjegahom. Jidher li n-nisa huma aktar f'riskju li tolqothom din il-kundizzjoni milli l-irġiel. Bosta minn dawk li għandhom din il-kundizzjoni, ikollhom ukoll uġiegħ akut tar-ras u fix-xedaq tal-persuna li jagħmlu l-movimenti tar-ras, ferm aktar diffiċli. Minkejja li m'hemm l-ebda kura diretta għal FM, hemm diversi medikazzjonijiet li jistgħu jgħinu sabiex is-sintomi, b' xi mod, jinżammu taħt kontroll. L-eżerċizzju u n-nuqqas ta' stress jistgħu jgħinu wkoll. Kif ghħdna, is-sintomi jvarjaw. L-uġiegħ assoċjat mal-FM huwa deskrit bħala uġiegħ kostanti u fit-tul għal ammont ta' ġimgħat u xhur. Biex ikun ikkunsidrat mifrux mal-ġisem kollu, l-uġiegħ irid jinħass fuq iż-żewġ naħat tal-ġisem u kemm fuq in-naha ta' mill-qghad l-isfel u 'l fuq. L-għejja hija sors ieħor ta' diffikulta. Persuni li jbatu bil-FM, anki jekk jorqdu iljieli sħaħ, ħafna drabi jqumu għajjenin ħafna. Drabi oħra, l-irqad ikun imxekkel mill-uġiegħ li jwassal biex pazjenti oħrajn, ikollhom anki diżordni fl-irqad tagħhom. L-istess għejja u uġiegħ, jagħmilha wkoll diffiċli li persuna b' din il-kundizzjoni tkun tista' tiffoka jew taħdem fuq xi ħaġa li trid konċentrazzjoni mentali. L-istess kundizzjoni, f'ħafna każijiet tkun parti wkoll minn uġiegħ ieħor bħal fl-imsaren, migranja, għejja esaġerata, ansjetża, dipressjoni u diżordni anki fil-ġogi tal-ġisem. Riċerkaturi jemmnu li stimulazzjoni tan-nervituri jikkawżaw 'il moħħ u l-ispina ta' ċertu nies li jbatu b' din il-kundizzjoni, li jinbidlu. Dan it-tibdil mhux normali, iżid f'livelli ta' ċerti kimiċi li jaħdmu fuq il-moħħ b'mod li jistimulaw l-uġiegħ. Flimkien ma' dan, ir-riċevituri li għandna fil-moħħ għal uġiegħ, jibdew joħolqu bħal speċi ta' memorja li maż-żmien jibdew jirreaġixxu b'mod negattiv għal sinjali ta' uġiegħ. B'konsegwenza li l-persuna tibqa' tħoss l-uġiegħ anki jekk ma jkunx dejjem bl-istess sensazzjoni. Fatturi li jistgħu jgħinu għal dan it-tibdil huma varji, fosthom; il-ġenetika, l-infezzjonijiet u avvenimenti psikoloġiċi jew fiżiċi li tkun għaddiet minnhom il-persuna u jkunu ħallew trawma fuqha. Kumplikazzjonijiet u kura Din il-kundizzjoni hija meqjusa minn ħafna bħala li toħloq diżabilità. Dan għax il-marda ma tħallix lil persuna torqod, tistrieħ, tkompli bil-ħajja, tiffoka fuq ix-xogħol li jkollha quddiemha, frustrazzjoni, dipressjoni b'uġiegħ u dipressjoni għax ħadd ma jkun jista' jifhem minn xiex qed tgħaddi, inkompetenza biex twettaq 'tasks' żgħar bħal faċendi jew tisjir id-dar u ansjetà kbira fost l-oħrajn. S' issa jidher li m'hemm l-ebda fejqan għal din il-marda kronika. Bosta tobba jippruvaw itaffu s-sintomi tagħha b'modi differenti. Dan jiddependi ħafna mill-pazjent u l-persuna. Jingħataw 'pain killers'. Oħrajn jagħtu kura antidippressiva, skont il-kundizzjoni u l-livell tal-kundizzjoni. Oħrajn jagħtu mediċina li tirrilassa l-muskoli, li kultant toħoq kontra indikazzjoni għax theddel ħafna lill-pazjent. Hemm imbagħad medikazzjoni għal kontra disturbanza li din tista' tikkawża fil-moħħ. Kull tip ta' mediċina li ttaffi (mhux kura) is-sintomi ta' din il-marda, jiswew ħafna flus. Għalkemm il-kundizzjoni m'għandhiex età, numru sostanzjali ta' pazjenti huma wkoll anzjani li jgħaddu biss bil-pensjoni. Oħrajn iżgħar fl-età, li speċjalment għandhom it-tfal żgħar, l-ispejjeż biex tixtri l-medikazzjoni u żżomm familja, huma ikbar. Għaldaqstant, il-bżonn li dawn in-nies ikollhom wens huwa kbir. In-neċessità li kull medikazzjoni li tista' tgħin f' din il-kundizzjoni, tkun fuq il-formolarju tal-gvern huwa ikbar. Nemmen u naħseb li wasal il-waqt li dawn in-nies ikollhom sapport mhux biss morali u soċjali imma wkoll finanzjarju biex ngħinuhom ikollhom livell ta' kwalità ta' ħajja aħjar. Hemm nies li ma jistgħux jixtru l-medikazzjoni li hemm bżonn u jibqgħu bl-uġiegħ għax medicini oħra ma jagħmlux effett. Għaldaqstant, inħeġġeġ lill-Gvern, li naf li l-Prim Ministru stess għandu għal qalbu nies bħal dawn, sabiex tal-inqas fil-budget li ġej jalloka s-somma meħtieġa sabiex kull mediċina li tista' ttejjeb il-kundizzjoni ta' dawn in-nies, jagħmilha aċċessibli u bla ħlas. Meta xi hadd minnha jqum b' ugiegh ta' ras ghal gurnata, bosta minn fostna jiehdu gurnata 'sick leave'… immaginaw kieku nkunu hemm gurnata wara ohra kuljum.